Document ID: 32010D0363

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιουνίου 2010
σχετικά με την αναγνώριση της Αλγερίας όσον αφορά την εκπαίδευση, την κατάρτιση και την πιστοποίηση των ναυτικών για την αναγνώριση των πιστοποιητικών ικανότητας
[κοινοποιηθείσα υπό τον αριθμό Ε(2010) 4226]
(2010/363/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
την επιστολή των κυπριακών αρχών της 13ης Μαΐου 2005 με την οποία ζητούσαν την αναγνώριση της Αλγερίας ώστε να αναγνωρίζονται τα πιστοποιητικά ικανότητας που εκδίδει η εν λόγω χώρα,
Εκτιμώντας τα ακόλουθα:
(1)
Τα κράτη μέλη δύνανται να αποφασίζουν να θεωρήσουν πιστοποιητικά ναυτικής ικανότητας τα οποία έχουν εκδοθεί από τρίτες χώρες, εφόσον η Επιτροπή αναγνωρίζει ότι η οικεία τρίτη χώρα εξασφαλίζει τη συμμόρφωση με τις απαιτήσεις της διεθνούς σύμβασης του 1978 για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, όπως έχει τροποποιηθεί (σύμβαση STCW) (2).
(2)
Ύστερα από το αίτημα των κυπριακών αρχών, η Επιτροπή αξιολόγησε τα συστήματα εκπαίδευσης, κατάρτισης και πιστοποίησης των ναυτικών στην Αλγερία, ώστε να εξακριβώσει εάν η εν λόγω χώρα συμμορφώνεται με τις απαιτήσεις της σύμβασης STCW και εάν έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η εν λόγω αξιολόγηση βασίστηκε στα αποτελέσματα διερευνητικής επιθεώρησης η οποία διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Σεπτέμβριο του 2006.
(3)
Στις περιπτώσεις στις οποίες διαπιστώθηκαν αδυναμίες κατά την αξιολόγηση της συμμόρφωσης της Αλγερίας με τις απαιτήσεις της διεθνούς σύμβασης STCW, οι αρχές της εν λόγω χώρας παρείχαν στην Επιτροπή τις πληροφορίες και τα αποδεικτικά στοιχεία που τους ζητήθηκαν σχετικά με την εφαρμογή ενδεδειγμένων και επαρκών διορθωτικών μέτρων για την αντιμετώπιση των περισσοτέρων εξ αυτών των αδυναμιών.
(4)
Οι λοιπές αδυναμίες των διαδικασιών κατάρτισης και πιστοποίησης των ναυτικών αφορούν κυρίως την έλλειψη ειδικών διατάξεων για τη χρήση προσομοιωτών και τη σαφή αντιστοιχία μεταξύ της ονομασίας πιστοποιητικών ικανότητας Αλγερίας και ορισμένων απαιτήσεων κατάρτισης της σύμβασης STCW και του αντίστοιχου κωδικού. Συνεπώς, ζητήθηκε από τις αρχές της Αλγερίας να εφαρμόσουν συμπληρωματικά διορθωτικά μέτρα για να αποκατασταθούν οι προαναφερόμενες ελλείψεις. Οι εν λόγω αδυναμίες, ωστόσο, δεν δικαιολογούν την αμφισβήτηση του συνολικού επιπέδου συμμόρφωσης των συστημάτων της Αλγερίας όσον αφορά την εκπαίδευση, την κατάρτιση και την πιστοποίηση των ναυτικών με τη σύμβαση STCW.
(5)
Από την αξιολόγηση της συμμόρφωσης και την εκτίμηση των στοιχείων που παρείχαν οι αλγερινές αρχές προκύπτει ότι η Αλγερία πληροί τις συναφείς απαιτήσεις της σύμβασης STCW, έχει δε λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά και πρέπει, συνεπώς, να αναγνωριστεί από την Ένωση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγείται αναγνώριση στην Αλγερία όσον αφορά την εκπαίδευση, την κατάρτιση και την πιστοποίηση των ναυτικών, με σκοπό να αναγνωρίζονται τα πιστοποιητικά ικανότητας τα οποία εκδίδει η εν λόγω χώρα.
Άρθρο 2
Η παρούσα απόφαση απευθύνεται στα κράτη μέλη.
Άρθρο 3
Η παρούσα απόφαση παράγει αποτελέσματα από την ημερομηνία κοινοποίησής της στα κράτη μέλη.
Βρυξέλλες, 28 Ιουνίου 2010.

Labels: 12
8
18
9